Wat van ons? Geestesgesondheid van maatskaplike werkers - Deel 1 - Solidariteit GildesSolidariteit Gildes Wat van ons? Geestesgesondheid van maatskaplike werkers - Deel 1 - Solidariteit Gildes
Tuis / Gilde Artikels / Wat van ons? Geestesgesondheid van maatskaplike werkers – Deel 1
Wat van ons? Geestesgesondheid van maatskaplike werkers – Deel 1
Die ewigdurende gevoel dat jy as maatskaplike werker alles moet hanteer, en terselfdertyd die verwagting van ander dat jy alles moet kan hanteer, laat die meeste van ons maatskaplike werkers in 'n gat. 'n Diep, swart gat. Soms val ons so diep in die gat dat ons sukkel om daaruit te kom.
Maatskaplike werkers, soos enige ander mens, het net soms 'n behoefte om 'n dankie te hoor. Soms kry ons daardie enkele persoon wat dankbaar is, maar die mééste van die tyd kry ons nie 'n dankie nie. Dit maak dit moeilik om 'n maatskaplike werker te wees. Daarom is dit so belangrik dat ons met ons geliefdes, toesighouers en families oor ons geestesgesondheid gesels. Die Beroepsgilde vir Maatskaplike Werkers is ook 'n wonderlike platform waar ons met mekaar gedagtes kan ruil.
Geestesgesondheid beweeg op 'n kontinuum en is nie 'n konstante gevoel nie. Daarom kan uitbranding op enige stadium van die lewe ervaar word. Uitbranding of burnout is 'n staat van emosionele, fisiese en geestelike uitputting wat veroorsaak word deur voortdurende, oormatige stres. Dit kom voor wanneer jy oorweldig voel, emosioneel gedreineer word en aan konstante eise moet voldoen. Soos wat die stres voortduur, begin jy om totale belangstelling en motivering te verloor, veral in die alledaagse take. Uitbranding kan as gevolg van werkslading voorkom, maar ook weens die aard van ondersoeke.
'n Gevoel van hulpeloosheid, mismoedigheid, skeptisisme en geïrriteerdheid ontstaan. Die gevoel, wat ook 'n fisiese uitwerking op jou liggaam het, kan so erg word dat jy later afgestomp voel en voel dat jy niks meer vir ander kan bied nie.
Hierdie gevoel spoel ook oor na jou persoonlike lewe en dit voel of alles uitmekaar val.
As gevolg van die hoë hormonale afskeiding (adrenalien) wat dit tot gevolg het, kan dit langtermyn veranderinge in die liggaam meebring en is 'n mens ook meer geneig tot siektes soos verkoues en griep.
Tydens uitbranding kan 'n persoon nie voortgaan met sy werksaamhede nie. Die persoon moet afgeboek word en die nodige medikasie moet deur 'n mediese dokter voorgeskryf word. Dis nie 'n skande nie; dis slegs jou liggaam wat sê: "Hokaai! Vat dinge rustiger." Luister na jou liggaam voordat dit te laat is.
Daar is wel verskeie vraelyste op die internet beskikbaar om te bepaal of jy uitbranding ervaar.
Hier is twee skakels om jou vlak van uitbranding te toets: https://cdn.ymaws.com/www.palibraries.org/resource/collection/9E7F69CE-5257-4353-B71B-905854B5FA6B/Self-CareBurnoutSelf-Test.pdf
Bespreek die vraelys met 'n kollega en stel 'n lys van werksverwante stresfaktore saam, en probeer oplossings vind om uitbranding te voorkom.
Dr. Elsha Hermann is 'n spelterapeut in privaat praktyk en werksaam by Solidariteit Helpende Hand. Besoek www.helpendehand.co.za of stuur vir dr. Hermann 'n e-pos by elsha@helpendehand.co.za